**NOTĂ INFORMATIVĂ**

**privind proiectul Foii de parcurs pentru ameliorarea competitivității Republicii Moldova**

**Foaia de parcurs pentru ameliorarea competitivității Republicii Moldova** a fost elaborată în scopul fortificării graduale a economiei țării, intensificării proceselor economice pentru implementarea cu succes atît a viitorului Acord de Asociere şi Liber Schimb cu statele membre ale UE, cît și pentru creșterea substanțială a volumului schimburilor comerciale cu partenerii cheie tradiționali.

Integrarea economică regională mai aprofundată va deschide noi oportunități de acces pe piața internațională a bunurilor și serviciilor, în același timp vor apărea provocări legate de intensificarea concurenței pe piața locală, care necesită abordări relevante prin măsuri și politici adecvate, orientate la diminuarea efectelor negative dar și la amplificarea celor pozitive în condiții de concurență acerbă.

Documentul include propuneri de politici de răspuns prompt la eventualele oportunități și provocări. Obiectivul general al acestui document este **ameliorarea competitivității economiei țării**, considerată atît la nivel macro, cît și micro ( de întreprindere), pentru a permite producătorilor și prestatorilor de servicii să concureze mai sigur pe piața UE. Piața UE este una maturizată, cu potențial enorm de cumpărare, ceea ce va conduce la stimularea ofertei comerciale și creșterii potențialului economic și uman al Republicii Moldova, deoarece dimensiunea pieței rămâne crucială și este imperativă pentru creșterea nivelului de competitivitate, mărirea eficienței și dezvoltarea economică a țării.

Proiectul Foii de parcurs a fost elaborat de echipa Ministerului Economiei, cu asistența experților locali și internaționali cu suportul financiar al programelor Bancii Mondiale și UE. Conținutul Foii a fost adus la cunoștința asociațiilor de afaceri și societății civile începând cu 16 iulie, 2013, Ministerul organizînd discuții și prezentări ale proiectului pe sectoare (servicii, industrie, agricultură, TIC). Proiectul documentului a fost concomitent plasat pe pagina web la rubrica „Transparență”.

Foaia de Parcurs urmează abordarea conceptuală a Raportului Global de Competitivitate (Global Competiveness Report) și include in conținutul ei pilonii care se influențează reciproc și contribuie la îmbunătățirea poziției țării în competiția internațională. Pentru intervenție prioritară au fost selectați acei piloni, care trag considerabil în jos poziția Republicii Moldova în clasamentele internaționale, iar problemele și constrângerile legate de acești piloni pot fi relativ ușor înlăturate prin acțiuni și politici pro-active din partea instituțiilor publice și agențiilor de implementare în termen scurt și mediu.

Foaia de Parcurs nu dublează strategiile existente pe termen lung, și nici strategiile sectoriale, aceasta face un colaj de acțiuni și politici prioritare (inclusiv preluate din aceste documente), care sunt imperativ necesare pentru a accelera și monitoriza procesul de ameliorare și suport al creșterii competitivității într-un proces de integrare european mai aprofundat.

Conținutul documentului include in partea I - raționamentul, abordarea și contextul competitivității , factorii ce influențează anumite sectoare; in partea II sunt descrise constrângerile și problemele cu care se confruntă agenții economici pentru a deveni competitivi pe piața internă și externă; în partea III – se propune o Matrice de Politici pentru ameliorarea competitivității cu acțiuni orizontale și sectoriale, pe componente/piloni ai competitivității, precum și anumite obiective specifice, orientate spre implementarea parcursului european. Matricea include de asemenea și indicatori ai rezultatelor scontate, instituții responsabile și termeni preliminari de realizare a acțiunilor propuse.

Majoritatea obiectivelor incluse in acest document sunt cele ale Acordului de asociere dintre RM și UE, deaceea, Foaia de parcurs include și un capitol aparte ce cuprinde Lista Directivelor UE și termenii acestora pentru implementarea cu succes atît a Acordului de Asociere, cît și a Acordului de Liber Schimb Aprofundat și Cuprinzător (DCFTA).

Componentele Foii de parcurs sunt: Resursele Umane/Abilităti, Accesul la resursele financiare, infrastructura transportului și energetică, infrastructura și managementul calității, societatea informațională, facilitarea comerțului, impozitarea și administrarea fiscală, știința, tehnologiile și inovațiile și concurența.

Obiectivele și acțiunile prevăzute în aceste componente sunt direcționate de factorii de competitivitate la nivel de economie și/sau industrie/sector. Monitorizarea implementării acestui document se va efectua de către un Consiliu de Competitivitate.

Consiliul de Competitivitate va avea un mandat consultativ, va oferi consultanță şi recomandări (în rapoarte periodice sau ad-hoc (la necesitate) cu privire la principalele provocări cu care se confruntă economia pe termen mediu precum şi răspunsurile de politici sugerate pentru depășirea acestora. Consultanța va fi comprehensivă, consistentă şi axată pe cele mai importante probleme. Consiliul de Competitivitate nu va dubla activitatea organelor existente, dar va încerca să aducă valoare adăugată la activitatea acestora, sintetizând constatările acestora, intervenind cu recomandări emergente din propria activitate, prin iniţierea de studii proprii privind **problemele prioritare de competitivitate**, prin integrarea acestora cu experienţa practică acumulată şi raportată prin consiliere direct în diferite instrumente de politici ale Guvernului.